Gift of the Givers-vrywilliger sterf in kruisvuur van bendeskietery | Maroela Media
Gift of the Givers-vrywilliger sterf in kruisvuur van bendeskietery
Ameerodien Noordien (Foto: Gift of the Givers)
'n Jong vrywilliger van Gift of the Givers is dood toe hy in die middel van kruisvuur beland het van twee bendes in Hanoverpark in Kaapstad.
"Hoeveel onskuldige lewens sal dit nog verg? Hoeveel jong kinders moet nog gewelddadig en tragies sterf? Hoeveel ouers en broers en susters gaan nog moet treur voor ons as 'n nasie beslissend optree om bendebedrywighede, dwelmmisbruik en geweld hok te slaan?" wou Imtiaz Sooliman, stigter van Gift of the Givers, weet.
Ameerodien Noordien (20) wou uit 'n lewe van armoede wegbreek – geen dwelmgebruik nie, geen bendebetrokkenheid nie, geen geweld nie, slegs eerlikheid, integriteit, harde werk en 'n regmatige inkomste om vir sy familie te sorg, het Sooliman in 'n verklaring gesê.
Ameerodien Noordien tydens vrywilligerswerk vir Gift of the Givers (Foto: Gift of the Givers)
Sy ma Fatima wou sien dat haar kind op die regte pad beland, en dat hy 'n bate word vir die samelewing. Ameerodien het vroeër vanjaar kontak gemaak met Ali Sablay, projekbestuurder van Gift of the Givers in Kaapstad. "Ons het vrywilligers nodig, maar ons stel hulle aan as tydelike personeel wat betaling ontvang, aangesien talle van hulle uit armoede kom. Die verskuiwing, verpakking en verspreiding van 300 houers gebottelde water en om voerbale in al die Kaapse provinsies af te lewer, het 'n geleentheid geword vir jongmense soos Ameerodien om 'n inkomste te verdien, die samelewing te dien, ondervinding op te doen en vaardighede aan te leer.
"Dié geleentheid het Vrydag, 5 Oktober om 19:00 gewelddadig tot 'n einde gekom by Surwood Walk in Hanoverpark. Hy is drie keer in die rug geskiet en een keer in die kop toe hy in die kruisvuur van bendes beland het wat nie die wet of menslike lewens respekteer nie. Die onskuldige Ameerodien het gesterf. Menswaardigheid, hoop, 'n strewe na 'n beter lewe, jeugdigheid en lewenskragtigheid het aan die hande van arrogansie gesterf," het Sooliman bygevoeg.
Hy doen 'n beroep op polisieminister Bheki Cele om Suid-Afrika veiliger te maak vir sy 57 miljoen mense en gesê dit is nou dringender as ooit tevore. "Dit is duidelik dat Cele sy bes probeer om misdaad te bekamp sedert hy vroeër vanjaar in sy amp aangestel is, ondanks die probleem van hulpbronne en personeel, maar die Wes-Kaap het 'n 'Westbury-agtige' [Johannesburg] ingryping nodig en ons versoek jou om dit 'n realiteit te maak."
Hy het gesê die gemeenskap, geestelike leiers, ouers, ondernemings en die samelewing moet saam harder werk, saam werk, om waardes oor te dra en jongmense weg te lei van 'n pad van selfvernietiging. "En dit is ook tyd dat bendeleiers sit in dink aan die verwoesting, pyn en lyding wat hulle veroorsaak. Dit sal rustigheid in hulle siele bring. Hervorming moet van binne gebeur. Dit het al baie keer vantevore gebeur en dit kan beslis ook vandag gebeur."
Hy het gesê die plaasgemeenskap is só geraak deur Noordien dat hulle bydraes begin lewer het vir Ameerodien se gesin. "Sy ma het daagliks dialise nodig. Dankie vir elke gebed en ondersteuning en woorde van vertroosting. Mag die Almagtige ons help om die euwels van ons land gesond te maak."
Gift of the Givers Kaapstad
Man sterk aan ná buffel hom gaffel
Twee beseer toe hulle by waterval afval
Julius, jy en jou volgelinge kan jul hoofde in skaamte laat sak, leer hier wat commitment om die regte doel beteken.
So bitterlik onnodig, so bitterlik seer!!! My hart gaan uit na sy ma, familie en vriende.
Ramaphosa en Cele, kry julle [email protected] n rat en kry om Vadersnaam hierdie gebroke land weer op die regte spoor.
Maak nie saak of dit iemand in 'n rykmansbuurt of informele nedersetting is nie 'n lewe bly 'n lewe.
Hierdie skurke het geen gewete en gee nie om wie hulle afmaai nie. 'n Lewe is vir hulle niks werd nie.
Apartheid kry skuld vir alles maar na 25 jaar is meeste mense ( behalwe die klomp wat kon skep) slegter daaraan toe.
Ek het nie antwoorde nie maar hoop regtig die polisie sal meer boewe van die strate af kry. Julle moet drasties optree sonder genade want hulle toon nie genade.
Op die oomblik is ons hard besig dat die regering plaas aanvalle as 'n prioriteitsmisdaad moet erken en die kommando sisteem weer in werking te bring. Sodra ons dit reggekry het gaan ons met dieselfde ywer aktiviste wees vir die bende geweld in die Kaapse vlaktes. Hopelik kom ons nou al hoe nader aan daai dag. Misdaad moet val.
Susan de winnaar
Wat n aaklige tragedie. Dit moet vreeslik wees om dag in en dag uit so in vrees te lewe lyk vir my soosn oorlog sone. My hart gaan uit na di ouers wat hul kind verloor het.